text: Sønderho får ny ’hurtig fætter’ på vandet 
  15 juli 2019 kl. 13.49
  En ny vandscooter kan komme hurtigt i vandet og forhindre, at situationen udvikler sig til en alvorlig redningsaktion. 
  Sønderho Redningsstation på Fanø tager nu et nyt fartøj i brug for at redde nødstedte sejlere og badegæster. En ny vandscooter skal hjælpe med at løse nogle af de udfordringer, som vadehavet giver redningsmandskabet på Fanø.
  - Det er en lille hurtig fætter, der kan komme hurtigt på vandet, og som i nogle tilfælde måske kan undgå at det udvikler sig til en rigtig redningsaktion, siger stationsleder Niels Fischer-Nielsen.
  Både tidevand og meget varierende vanddybder i Vadehavet giver udfordringer for traditionelle redningsfartøjer, mens den nye vandscooter kan sejle på helt ned til en halv meters vand og kan derfor operere overalt i Vadehavet.
  Det er iøvrigt den første redningsstation, der bliver udstyret med en vandscooter - og erfaringerne fra Fanø skal bruges i vurderingen af, om også andre stationer skal have vandscootere.
  Redningsfolkene fra Fanø har været på vandet 31 gange de seneste fem år for at redde mennesker i land.
  
  